tartuNLP/wikipedia-smugri-20251201 huggingface dataset:
Kristian Tamminen

Kristian Jaakko Daniel Tamminen (s. 30. elokuuta 1999 Tampere) on suomalainen jääkiekkomaalivahti.
Ura.
Tamminen on Tapparan kasvatti. Hän siirtyi 15-vuotiaana Tampereen Ilvekseen kaudeksi 2014–2015. Kaudeksi 2017–2018 Tamminen siirtyi Saimaan Pallon U20-joukkueeseen. Hän puki samalla kaudella myös kahteen SM-liigan runkosarjaotteluun, mutta Tamminen ei kuitenkaan saanut peliaikaa.
Kaudeksi 2019–2020 Tamminen siirtyi vuoden mittaisella sopimuksella Mestis-joukkue Kooveehen. Hän pelasi siellä yhdeksän runkosarja- ja kaksi Suomen Cupin ottelua. Suurimman osan joukkueen otteluista pelasi kuitenkin Ilveksen lainamaalivahti Eetu Mäkiniemi. Tamminen pelasi kauden aikana myös 11 ottelua Kooveen A-nuorissa.
Syyskuussa 2020 Tamminen liittyi tryoutille Slovakian Extraligassa pelaavan HK 32 Liptovský Mikulášin joukkueeseen. Hän pelasi siellä yhden Slovakian Cupin ottelun, mutta Tamminen jäi kuitenkin ilman jatkosopimusta joukkueen koronatilanteen vuoksi. Lokakuussa hän palasi Mestikseen ja siirtyi loppukauden 2020–2021 kattavalla sopimuksella Heinolan Peliittoihin. Tamminen pelasi siellä koronavirusrajoitusten lyhentämällä kaudella 13 runkosarja- ja kaksi pudotuspeliottelua.
Kaudeksi 2021–2022 Tamminen siirtyi jatkamaan Mestis-pelejään vuoden mittaisella sopimuksella Kokkolan Hermekseen. Hän jakoi varsin tasaisesti joukkueen torjuntavastuun Ässien lainamaalivahti Rasmus Korhosen kanssa. Tamminen pelasi 28 runkosarja- ja neljä Suomen Cupin ottelua. Hän ei saanut kuitenkaan peliaikaa pudotuspeleissä. Toukokuussa 2022 Tamminen teki Hermeksen kanssa vuoden mittaisen jatkosopimuksen. Kaudella 2022–2023 hän pelasi 24 runkosarja- ja yhden pudotuspeliottelun. Valtaosan Hermeksen otteluista pelasivat myös Oulun Kärppien lainamaalivahti Niklas Kokko sekä Jesse Haukka. Tamminen äänestettiin Mestiksen lokakuun kuukauden pelaajaksi.
Tamminen siirtyi kaudeksi 2023–2024 vuoden mittaisella sopimuksella Puolan Polska Hokej Ligan STS Sanokiin. Hän pelasi alkukaudella 13 runkosarjaottelua torjuen kuitenkin vain yhden voiton. Marraskuussa 2023 Tammisen sopimus lopulta purettiin. Tammikuussa 2024 hän palasi Mestikseen ja siirtyi loppukauden kattavalla sopimuksella Kajaanin Hokkiin. Hän toimi joukkueen pääasiallisena vastuunkantajana ja torjui kaikki kuusi karsintasarjan ottelua.
Kaudeksi 2024–2025 Tamminen siirtyi vuoden mittaisella sopimuksella Slovakian Extraligan HC Nové Zámkyyn. Hän pelasi siellä alkukaudella neljä runkosarjaottelua, kunnes lokakuussa 2024 Tamminen palasi 21. joulukuuta asti kestävällä sopimuksella Hokkiin, kun joukkueen maalivahtiosastolta sekä Zach Stejskal että Eetu Nieminen olivat sivussa. Tammikuussa 2025 hän siirtyi loppukauden sopimuksella SM-liigajoukkue Ässiin. Seuran urheilutoimenjohtaja Janne Vuorisen mukaan joukkue tarvitsi leveyttä maalivahtiosastolleen. Hänen ainoaksi ottelukseen Ässissä jäi paikallisottelu Lukkoa vastaan.
Nils Olof Holst

Nils Olof Holst (1846–1918) oli ruotsalainen geologi. Hän edisti Ruotsin kallioperän kartoitusta ja toimi Ruotsin geologian tutkimuslaitoksen johtajana vuodesta 1877. Holst oli vakuuttunut siitä, että jääkausia oli Skandinaviassa ollut vain yksi.
Sveriges geologiska undersökning

Sveriges geologiska undersökning (lyh. SGU) on Ruotsin valtion geologian tutkimuslaitos. Se toimii maa- ja kallioperään sekä pohjaveteen liittyvien kysymysten asiantuntijaviranomaisena. Laitoksen perusti vuonna 1858 Axel Erdmann, joka toimi myös sen ensimmäisenä johtajana.
Niko Nissilä

Niko Nissilä (s. 21. maaliskuuta 2005 Oulu) on suomalainen jääkiekkopuolustaja, joka edustaa SM-liigajoukkue Turun Palloseuraa.
Ura.
Seuraura.
Nissilä on Oulun Kärppien kasvatti. Hän aloitti pelasi hyökkääjänä, kunnes juniorivuosien aikana valmentaja Markku Erholtz siirsi Nissilän puolustajan pelipaikalle. Hän voitti kauden 2022–2023 päätteeksi U18 Suomen-mestaruuden. Kaudella 2023–2024 Nissilä oli 11 osumallaan Kärppien eniten maaleja tehnyt puolustaja Emil Saarisen kanssa. Hän teki U20 SM-sarjan alkusarjassa ja ylemmässä jatkosarjassa yhteensä 26 tehopistettä, joilla Nissilä jakoi sarjan puolustajien pistepörssin kymmenennen sijan TPS:n Rene Nummelinin kanssa. Hänet valittiin U20 SM-sarjan toiseen tähdistökentälliseen.
Kaudella 2024–2025 Nissilä nousi Kärppien U20-joukkueen varakapteeniksi. Hän oli joukkueen tehokkain puolustaja tehoilla 9+21=30, joilla Nissilä jakoi U20 SM-sarjan puolustajien pistepörssin viidennen sijan Sportin Iiro Karppisen kanssa. Hän sai kauden aikana tililleen myös kaksi ensimmäistä SM-liigaotteluaan. Nissilä nostettiin ensimmäisen kerran Kärppien liigakokoonpanoon 31. tammikuuta 2025 pelattuun otteluun Tampereen Ilvestä vastaan. Hänet merkittiin joukkueen seitsemänneksi hyökkääjäksi. Nissilä jäi ottelussa kuitenkin ilman peliaikaa. Ensimmäiset jääaikansa SM-liigassa hän sai seuraavassa ottelussa 1. helmikuuta 2025 vieraissa Vaasan Sportia vastaan. Nissilä merkittiin Kärppien seitsemänneksi puolustajaksi. Hän sai ottelussa jääaikaa 8.14 minuuttia ja Nissilälle merkittiin teholukema –1. Hän pelasi kauden aikana myös kuusi ottelua lainalla Mestis-joukkue Kokkolan Hermeksessä tehden niissä tehot 1+2=3.
Toukokuussa 2025 Nissilä liittyi Turun Palloseuran SM-liigajoukkueen harjoitusrinkiin.
Maajoukkueura.
Nissilä on pelannut kuusi nuorten maaottelua.
Pelityyli.
Nissilä on kuvaillut itseään molempiin suuntiin luotettavaksi puolustajaksi, joka yrittää saada tulosta myös hyökkäyspäässä, mutta ei tingi puolustuksesta.
Kyrkhult

Kyrkhult on taajama Olofströmin kunnassa Blekingen läänissä samannimisessä historiallisessa maakunnassa Ruotsissa. Taajamassa oli 976 asukasta vuoden 2023 lopussa.
Vilshult

Vilshult on taajama Olofströmin kunnassa Blekingen läänissä samannimisessä historiallisessa maakunnassa Ruotsissa. Taajamassa oli 268 asukasta vuoden 2023 lopussa.
Cadel Evans Great Ocean Road Race

Cadel Evans Great Ocean Road Race on yksipäiväinen maantiepyöräilykilpailu, joka järjestetään Victorian osavaltiossa, Australiassa tammi-helmikuun vaihteessa. Kilpailu järjestettiin ensimmäisen kerran vuonna 2015, ja se oli tuolloin Cadel Evansin jäähyväiskilpailu. Alusta saakka mukana on ollut sekä naisten että miesten kilpailu. Molempien sarjojen lähtö- ja maalipaikkana toimii Geelong ja kilpailussa ajetaan nimensä mukaisesti muun muassa Great Ocean Road -tietä. Miesten kilpailun pituus on yleisimmin ollut 174 kilometriä, naisten matka on pidentynyt 113 kilometristä 140 kilometriin. Miesten kilpailu on kuulunut UCI World Tour -sarjaan vuodesta 2017 lähtien, naisten kilpailu UCI Women's World Tour -sarjan vuodesta 2020 lähtien. Kilpailu peruttiin koronaviruspandemian johdosta vuosina 2021 ja 2022.
Miesten kilpailun kolme parasta.
Lähde: Pro Cycling Stats
Naisten kilpailun kolme parasta.
Lähde: Pro Cycling Stats
Aiheesta muualla.
Virallinen sivusto
Freddie Wadling

Berndt Arvid Freddie Wadling (2. elokuuta 1951 Göteborg – 2. kesäkuuta 2016) oli ruotsalainen muusikko. Hän aloitti uransa Liket lever -punk-yhtyeessä vuonna 1978 ja oli sen jälkeen mukana Leather Nun ja Cortex -yhtyeissä. Henryk Lippin kanssa hänellä oli Blue for Two -niminen yhtye. Wadling julkaisi myös useita sooloalbumeita ja musiikin ohella hän näytteli, kirjoitti ja teki kuvataidetta. Vuonna 2000 Wadling voitti parhaan kansanmusiikkialbumin Grammis-palkinnon. Hän sai saman palkinnon postuumisti vuonna 2017.
Wadlingin oli tarkoitus osallistua "Så mycket bättre" -ohjelmaan, joka on Ruotsin versio sarjasta "Vain elämää", mutta hän menehtyi nopeasti edenneeseen sairauteen juuri ennen kuvausten alkua kesällä 2016. Wadling oli julkisuudessa kertonut sairastavansa keuhkoahtaumatautia, minkä lisäksi hän kärsi selkävaivoista.
Lauri Laakso (professori)

Lauri Heikki Tapani Laakso (s. 11. joulukuuta 1947 Tampere) on suomalainen liikuntatieteilijä ja liikuntapedagogiikan professori emeritus.
Henkilöhistoria.
Laakso syntyi toimistopäällikkö Arvi Laakson ja kanslisti Eila Peltolan perheeseen. Hän tuli ylioppilaaksi Tampereen yhteislyseosta 1966 ja valmistui Jyväskylän yliopistosta liikuntatieteiden kandidaatiksi 1970 ja lisensiaatiksi 1974 ja väitteli siellä liikuntatieteiden tohtoriksi 1982. Hän oli Liikunnan ja kansanterveyden edistämissäätiön tutkimuslaitoksen tutkija 1971 ja 1976 ja Jyväskylän yliopistossa liikuntakasvatuksen assistentti 1974–1984 ja vs. yliassiassistentti ja vs. apulaisprofessori useaan eri otteeseen, liikuntadidaktiikan apulaisprofessori 1985 ja liikuntapedagogiikan vs. apulaisprofessori ja professori 1985–1999 ja sitten vakinainen professori eläköitymiseensä saakka. Hänellä on ollut myös useita asiantuntija- ja luottamustehtäviä.
Tadžikistanin painanne

Tadžikistanin painanne on Hisor–Alain, Pamirin ja Hindukušin vuoristoalueiden välissä sijaitseva tektoninen painanne eli depressio, joka käsittää Tadžikistanin lounaisosan sekä lähialueet Uzbekistanissa ja Afganistanissa.
Painanteelle ovat ominaisia koillis–lounaissuuntaiset vuorijonot ja harjanteet, jotka laskeutuvat vähitellen Pandžin ja Amudarjan jokilaaksoihin. Niiden keskikorkeus on 500–2 300 metriä merenpinnasta (koillisessa 2 500–4 000 metriä). Vuoristojen välissä on lössilaaksoja, joiden korkeus on 300–400:sta 1 200:aan metriä. Pohjoisessa ja idässä painaumaa erottavat tektoniset siirrokset, jotka jatkavat kohoamistaan. Alue on hyvin altis maanjäristyksille.
Tadžikistanin painanteen laaksot ovat tärkeää maatalousaluetta. Niissä virtaavista joista suurimmat ovat Vaxš ja Kofarnihon. Alueen hyötykaivannaisia ovat öljy, maakaasu, kivihiili, ruokasuola ja rakennusaineet.
Tadžikistanin painanteen, Hisor–Alain ja Pamirin katsotaan muodostavan laajemman Pamir–Alain vuoristoalueen.
Ally Wollaston

Ally Wollaston (s. 4. tammikuuta 2001 Auckland) on uusiseelantilainen rata- ja maantiepyöräilijä. Hän on ratapyöräilyn kaksinkertainen maailmanmestari ja olympiamitalisti. Maantiepyöräilyn ammattilaisuransa hän aloitti NXTG Racing / AG Insurance - Soudal Team -joukkueessa, jota edusti elokuusta 2021 vuoden 2024 loppuun. Kaudesta 2025 lähtien hän on kilpaillut FDJ-Suez-tallissa.
Wollaston saavutti Pariisin olympialaisissa 2024 hopeaa joukkuetakaa-ajossa ja pronssia ratapyöräilyn "moniottelussa", omniumissa. Hän voitti omniumin ja pudotusajon maailmanmestaruuden Ballerupissa 2024 ja sai samoissa kilpailuissa pronssia linja-ajossa (eli "scratchissä"). Joukkuetakaa-ajossa hän saavutti MM-hopeaa 2023.
Maantiepyöräilyssä hän voitti UCI Women's World Tourin kuuluneet Cadel Evans Great Ocean Road Racen ja Tour of Britain Women -kilpailun vuonna 2025.
Saavutuksia.
Lähteet: First Cycling, CycleBase, Pro Cycling Stats
Nuorten MM-kilpailut
Joukkuetakaa-ajossa hopeaa
Nuorten MM-kilpailut
Takaa-ajossa kultaa, joukkuetakaa-ajossa hopeaa
Maailmancup
Hongkong, joukkuetakaa-ajossa voitto
MM-kilpailut
Pariajossa yhdeksäs, omniumissa kymmenes
MM-kilpailut
Pariajossa kahdeksas, pudotusajossa kymmenes
Oseanian-mestaruuskilpailut
Linja-ajossa, omniumissa, pariajossa ja joukkuetakaa-ajossa kultaa
UCI Track Cycling Nations Cup
Glasgow, pudotusajossa kolmas
MM-kilpailut
Joukkuetakaa-ajossa hopeaa, omniumissa kuudes, pariajossa seitsemäs
UCI Track Cycling Nations Cup
Jakarta, pudotusajossa, omniumissa ja joukkuetakaa-ajossa voitto¨
Kairo, omniumissa voitto, joukkuetakaa-ajossa toinen, pariajossa kolmas
Olympialaiset
Joukkuetakaa-ajossa hopeaa, omniumissa pronssia
MM-kilpailut
Pudotusajossa ja omniumissa kultaa, linja-ajossa pronssia, pisteajossa neljäs
Oseanian-mestaruuskilpailut
Linja-ajossa, pisteajossa, pudotusajossa, omniumissa ja joukkuetakaa-ajossa kultaa, pariajossa hopeaa
UCI Track Cycling Nations Cup
Adelaide, pudotusajossa, omniumissa ja joukkuetakaa-ajossa voitto
Maantieajon nuorten Uuden-Seelannin-mestaruus
Maantieajon nuorten Uuden-Seelannin-mestaruus
Grand Prix du Morbihan, voitto
Lotto Belgium Tour, pistekilpailun ja 1. etapin voitto
Maantieajon ja kriterium-ajon Uuden-Seelannin-mestaruus, aika-ajon alle 23-v. Uuden-Seelannin-mestaruus
Festivaal Elsy Jacobs, kokonais- ja pistekilpailun, nuorten kilpailun ja 2. etapin voitto
Giro Donne, 9. etapilla kolmas
Tour Down Under, 1. etapin voitto
Katalonian ympäriajo, pistekilpailun, 1. ja 3. etapin voitto
Surf Coast Classic, voitto
Cadel Evans Great Ocean Road Race, voitto
Clasica de Almeria, voitto
La Vuelta Femenina, 6. etapilla kolmas
Tour of Britain Women, kokonaiskilpailun voitto
Tour Féminin International des Pyrénées, 1. etapin voitto
Tour de France Femmes, 3. etapilla kolmas
Lähteet.
t
William T. Vollmann

William Tanner Vollmann (s. 28. heinäkuuta 1959) on yhdysvaltalainen kirjailija, journalisti, sotakirjeenvaihtaja ja esseisti. Hän voitti vuoden 2005 National Book Award -palkinnon proosakategoriassa teoksellaan "Europe Central". Vollmanin kirjoitustyyliä on verrattu Jonathan Franzeniin, Richard Powersiin ja David Foster Wallaceen. 
Elämä.
Vollman syntyi Los Angelesissa, Yhdysvalloissa. Hän kävi peruskoulun Bloomingtonissa, Indianassa. Hän on asunut myös New Hampshiressä, New Yorkissa ja San Fransiscon lahden alueella. Hänen isänsä oli Thomas E. Vollman, liiketalouden professori Indianan yliopistossa. Ollessaan yhdeksänvuotias, Vollmanin kuusivuotias sisko hukkui ollessaan Vollmanin valvonnassa. Vollman koki olleensa syyllinen siskonsa kuolemaan, ja tapahtumalla on ollut merkittävä vaikutus hänen kirjallisuuteensa.
Vollman opiskeli Deep Springsin lukiossa ja suoriti kandidaatintutkinnon vertailevassa kirjallisuustieteessä Cornellin yliopistossa. Valmistumisensa jälkeen Vollman kirjautui Berkeleyn yliopistoon vertailevan kirjallisuustieteen tohtoriohjelmaan. Vollman asuu Sacramentossa, Kaliforniassa vaimonsa kanssa. Vuonna 2022 Vollmanin tytär kuoli alkoholismista johtuviin komplikaatioihin.
Vollmanilla on ollut värikäs elämä. Häntä on muun muassa epäilty yhdysvaltalaiseksi kirjepommittaja Unabomberiksi, mikä johtui FBI:n tulkinnasta, että Vollmanin teoksen "Fathers and Crows" alkukirjaimilla "FC" olisi jotain tekemistä Unabomberin (Theodore Kaczynski) pommeihin kirjoittamista kirjaimista "FC".
Justas Stasevskij

Justas Stasevskij (s. 1989 ) on suomalainen toimittaja. Hän aloitti työskentelyn Yleisradion ulkomaantoimituksessa vuonna 2023. Vuodesta 2024 lähtien Stasevskij on toiminut Ylen toimittajana Puolassa ja Ukrainassa.
Ura.
Stasevskij on aiemmin toiminut pianistina. Hän on on valmistunut musiikin maisteriksi sekä Sibelius-Akatemiasta että Wienin taidekorkeakoulusta. 
Yksityiselämä.
Stasevskijn sisar Dalia Stasevska on kansainvälisesti tunnettu kapellimestari ja veli Lukas Stasevskij sellisti ja elokuvaohjaaja. Stasevskijn sisaruksille myönnettiin Vuoden eurooppalainen -tunnustus vuonna 2025.
Kulttuurimonumentti (Tšekki)

Kulttuurimonumentti () on yksi Tšekin tasavallan suojelutasoista. Kulttuurimonumentti voi olla joko yksittäinen kiinteistö, irtain tai usean sellaisen muodostama kokoelma, joka on historiallisesti merkittävä tai liittyy historiallisesti merkittävään henkilöön. Kulttuurimonumentiksi julistamisen on tarkoitus on suojella Tšekin kulttuuriperintöä.
Kohteet.
Tšekin kulttuuriministeriö voi julistaa yksittäisen kiinteistön, irtaimen tai usean sellaisen muodostaman kokoelman kulttuurimonumentiksi. Valinnan kohteen täytyy olla historiallisesti merkittävä todistus esimerkiksi yhteiskunnallisesta kehityksestä ja elämäntavasta, tai sillä pitää olla suora yhteys historiallisesti merkittävään henkilöön. 
Monumentti voi olla esimerkiksi maalaus, linna, merkittävän henkilön irtaimisto tai maisemaperintöalue. Tšekissä on yhteensä yli 80 000 numeroitua kulttuurimonumenttia, mutta koska yksi kohde voi sisältää useita yksittäisä esineitä, on kohteiden todellinen lukumäärä huomattavasti korkeampi. Esimerkiksi Prahan linnan kalusteet muodostavat yli 13 000 esineen kultturimonumentin. 
Luetteloa kulttuurimonumenteista ylläpitää Tšekin kansallismonumenttivirasto. 
Statuksen poisto.
Kulttuurimonumentin status voidaan poistaa kohteelta vain painavan syyn johdosta. Esimerkiksi jos monumentin tila on niin heikko, että sitä ei voi korjauttaa ilman, että sen kulttuurillisesti arvokas osa säilyisi. Monumentin ylläpidon laiminlyöminen ei ole hyväksyttävä syy.
Monumentin omistaminen.
Kulttuurimonumentin omistaminen tuo rajoitteita sille, mitä omistaja saa omaisuudelleen tehdä. Monumentin ylläpidosta, korjaamisesta sekä suojelusta vastaa sen omistaja yksin omalla kustannuksellaan. Monumenttia voi käyttää vain tavalla, joka vastaa sen kulttuurista ja poliittista merkitystä. Jos monumentin omista aikoo myydä kohteensa, on hänellä velvollisuus tarjota sitä ensin Tšekin kulttuuriministeriölle ostettavaksi. Poikkeuksena tästä on myynti omistajan lähisukulaisille, tai monumentin toisille omistajille.
Huolto-, remontointi- tai restaurointitapauksissa monumentin omistajan täytyy hakea sitovaa lausuntoa asiasta vastaavalta virkamieheltä.
Karmana

Karmana on kaupunki ja Karmanan piirin hallinnollinen keskus Navoiyn alueella Uzbekistanissa. Se sijaitsee Zarafšonjoen varrella Navoiyn kaupungin pohjoispuolella. Kaupungissa oli 20 800 asukasta vuonna 2004.
Karmana on yksi Zarafšonin laakson ja Buharan keidasalueen historiallisista keskuksista. 1700-luvulta lähtien se toimi Buharan emiirikunnan vallanperijöiden asuinpaikkana. Neuvostoaikana Karmanasta tuli piirikeskus ja vuonna 1969 kaupunkimainen taajama. Se liitettiin Navoyin kaupunkiin vuonna 1999, mutta erotettiin jälleen piirikeskukseksi vuonna 2003.
Kaupunki on maatalousalueen keskus, jossa on tekstiili- ja elintarviketeollisuutta. Historiallisia kohteita ovat Mir Said Bahromin mausoleumi 1000-luvulta ja Qosim Shayxin mausoleumi 1500-luvulta. Kauempana sijaitsevat Rabotin Malikin karavaaniseralji ja vesisäiliö.
Pisara runoilijaa

Pisara runoilijaa () on yhdysvaltalaisen Eugene O’Neillin vuosien 1935–1942 välillä kirjoittama nelinäytöksinen näytelmä, joka sai kantaesityksensä Kuninkaallisessa draamateatterissa Tukholmassa vuonna 1957.
Juoni.
"Pisara runoilijaa" sijoittuu Bostonin lähellä sijaitsevaan kapakkaan 27. heinäkuuta vuonna 1828. Kapakan omistaja Cornelius ”Con” Melody on ylpeä irlantilaisen kartanon kasvatti ja entinen englantilaisarmeijan majuri. Conin talonpoikaisvaimo Nora rakastaa miestään tämän halveksunnasta huolimatta. Häntä uhmaa suorasukaisesti kuitenkin hänen tyttärensä Sara, joka aikoo paeta nykyistä elämäänsä pääsemällä rikkaisiin naimisiin. Tilanne kärjistyy, kun isän ja tyttären välillä syntyy yhteenotto.
Henkilöhahmot.
Näytelmän henkilöhahmoista kolme on naisia ja seitsemän miehiä. Henkilöhahmot ovat:
Teemat.
"Pisara runoilijaa" tarkastelee ylpeyttä ja identiteettiä maahanmuuttajan näkökulmasta. Näytelmän teemoihin lukeutuvat lisäksi yhteiskuntaluokkien väliset jännitteet ja sukupolvien välinen konflikti eli vanhanaikaisen arvomaailman ja uudenaikaisen kunnianhimon välinen yhteentörmäys.
Esityshistoriaa.
"Pisara runoilijaa" on tuotettu Broadwaylla New Yorkissa neljä kertaa. Näytelmä sai Broadwayn kantaesityksensä Helen Hayes Theatressa 2. lokakuuta 1958, ja sitä esitettiin seuraavan vuoden kesäkuuhun asti. Myöhemmin näytelmää on esitetty vuosina 1967, 1977–1978 ja 2005–2006. Näytelmän Broadway-tuotannot ovat saaneet yhteensä viisi Tony-ehdokkuutta esimerkiksi kategoriassa paras näytelmä vuonna 1959. New Yorkissa näytelmää on esitetty lisäksi Off-Broadwaylla vuonna 2022.
Lontoossa näytelmää on esitetty Young Vic -teatterissa vuonna 1988. Myöhemmin samana vuonna se siirtyi esitettäväksi West Endillä Comedy Theatressa ja sai kolme Olivier-ehdokkuutta.
Suomeksi.
Kirsti Porras suomensi näytelmän vuonna 1961. Näytelmän Suomen kantaesitys oli Kansallisteatterissa 26. huhtikuuta 1961. Myöhemmin näytelmää on esitetty Joensuun kaupunginteatterissa vuonna 1978.
Jatko-osa.
"Pisara runoilijaa" sai jatko-osan "Kaikki maailman rikkaus" ("More Stately Mansions"), jonka O’Neill kirjoitti vuonna 1939. Näytelmä sai kantaesityksensä Kuninkaallisessa draamateatterissa Tukholmassa vuonna 1962. Sen Suomen kantaesitys oli Kansallisteatterissa vuonna 1975.
Sovitus.
Kirk Browning ja Stephen Porter ohjasivat näytelmän pohjalta yhdysvaltalaisen televisioelokuvan "A Touch of the Poet", joka ensiesitettiin vuonna 1974. Draamaelokuvassa näyttelevät muun muassa Nancy Marchand ja Fritz Weaver.
Perkow-reaktio

Perkow-reaktio on kemiallinen reaktio, jossa α-halokarbonyyliyhdiste reagoi fosfiittiesterin kanssa enolifosfaatiksi eli vinyylifosfaatiksi. Reaktion raportoi ensimmäisen kerran Werner Perkow ryhmineen vuonna 1952.
Reagenssit ja mekanismi.
Perkow-reaktio tapahtuu α-haloaldehydeille, -ketoneille tai -estereille, joista aldehydit ovat reaktiivisimmat. Halogeeni on tavanomaisimmin kloori, bromi tai jodi. Perkow-reaktion kanssa kilpailevana reaktiona on Michaelis–Arbuzov-reaktio, jonka tapahtumista voidaan vähentää käyttämällä α-kloorikarbonyyliyhdisteitä lähtöaineina. Perkow-reaktion mekanismin ensimmäisessä vaiheessa nukleofiilinen fosfiittiesteri reagoi additioreaktiolla karbonyyliryhmän kanssa. Muodostuva kahtaisioni toisiintuu ja samalla halogeni-ioni irtoaa lähtevänä ryhmänä. Tässä muodostuu enolifosfoniumsuola ja halogenidi-ioni reagoi jonkin enolifosfoniumsuolan alkoksiryhmän kanssa nukelofiilisella substituutiolla johtaen fosfaattiesteriin.
Perkow-reaktiota käytetään erityisesti hyönteismyrkkyinä käytettävien organofosfaattien valmistukseen.
Hannibal-LaGrangen yliopisto

Hannibal-LaGrangen yliopisto (, lyh. HLGU) on Yhdysvaltain Missourissa sijaitseva yksityinen yliopisto. Yliopisto on perustettu vuonna 1858 ja se sijaitsee Hannibalin kaupungissa. Yliopisto on taustaltaan kristillinen, ja se toimii etelän baptistien työyhteydessä.
Missourin baptistinen yliopisto

Missourin baptistinen yliopisto (, lyh. MBU) on Yhdysvaltain Missourissa sijaitseva yksityinen yliopisto. Yliopisto on perustettu vuonna 1964, ja se sijaitsee St. Louisin kaupungissa. Yliopisto on taustaltaan kristillinen, ja se toimii etelän baptistien työyhteydessä.
Campbellsvillen yliopisto

Campbellsvillen yliopisto (, lyh. CU) on Yhdysvaltain Kentuckyssa sijaitseva yksityinen yliopisto. Yliopisto on perustettu vuonna 1906, ja se sijaitsee Campbellsvillen kaupungissa. Yliopisto on taustaltaan kristillinen, ja se toimii baptistisen liikkeen työyhteydessä.
Bethel-yliopisto (Minnesota)

Bethel-yliopisto (Minnesota) (, lyh. BU) on Yhdysvaltain Minnesotassa sijaitseva yksityinen yliopisto. Yliopisto on perustettu vuonna 1871, ja se sijaitsee Saint Paulin kaupungissa. Yliopisto on taustaltaan kristillinen, ja se toimii baptistisen Converge-kirkkokunnan työyhteydessä.
Shaker Heights

Shaker Heights on kaupunki Ohiossa Yhdysvalloissa. Se kuuluu Clevelandin suurkaupunkialueeseen. Van Sweringenin veljekset perustivat sen 1900-luvun alussa puutarhakaupungiksi. Shaker Heightsin asukasluku oli vuonna 2023 noin 28 500.
Maantiede.
Shaker Heights sijaitsee Ohion koillisosassa noin 13 kilometriä Clevelandista itään. Maanteitse etäisyys on noin 14 kilometriä. Kaupunki on jaettu yhdeksään osa-alueeseen: Boulevard, Fernway, Lomond, Ludlow, Malvern, Mercer, Moreland, Onaway ja Sussex.
Historia.
Shaker Heights erotettiin Cleveland Heightsin yhteisöstä vuonna 1911. Veljekset Oris Paxton Van Sweringen ja Mantis James Van Sweringen olivat muutamaa vuotta aiemmin päättäneet rakentaa alueelle puutarhakaupungin. 1920-luvulle tultaessa Shaker Heights oli rakennettu tiukkojen arkkitehtonisten normien mukaisesti Van Sweringenien tarkassa ohjauksessa. Vuonna 1920 sen asukasluku oli noin 1 700 ja vuonna 1931 lähes 18 000. Niinikään 1931 Shaker Heights sai kaupungin statuksen. Vuonna 1963 se oli koko valtakunnan vauraimpia kaupunkeja ja sen on onnistunut säilyttää maineensa mallikaupunkina usealla elämänalalla. Monien sisempien esikaupunkien tavoin myös Shaker Heightsin asukasluku kääntyi laskuun 1970-luvulla: vuonna 1970 asukkaita oli noin 36 000 ja 50 vuotta myöhemmin noin 27 500. Van Sweringenit olivat aikanaan asettaneet rajat Shaker Heightsin väestön koostumukselle: sen piti olla enimmäkseen valkoihoista. Kun rajoituksia alettiin purkaa 1970-luvulla kaupungin onnistui välttää valkoisen väestön poismuutto.
Shaker Heightsissa sijaitsee Cuyahogan piirikunnan vanhin rakennus, vuonna 1817 valmistunut Moses Warren House.
Liikenne.
Shaker Heights sijaitsee kahden pikaraitiotien varrella: Blue Line ja Green Line. Ne ovat osa seudullista Greater Cleveland Regional Transit Authority -linjaa.
Paxton &amp; Whitfield

Paxton &amp; Whitfield on brittiläinen juustokauppa. Alkuperäinen Paxton &amp; Whitfield avattiin Lontoossa Jermyn Streetillä vuonna 1797. Se on toiminut esimerkiksi maan hallitsijoiden juustojen hovihankkijana.
Paxton &amp; Whitfield on Yhdistyneen kuningaskunnan vanhin juustokauppa. Se avattiin Lontoon Jermyn Streetin kauppakadulla vuonna 1797. Kaupan perusti Sam Cullen, joka oli aikaisemmin myynyt juustoa Aldwychin torilla. Cullen oli lopulta vaurastunut riittävästi, jotta hänellä oli varaa vakinaisempaan liiketilaan Jermyn Streetillä. Hän otti myös kaksi liikekumppania nimiltään Harry Paxton ja Charles Whitfield, joiden nimet ovat säilyneet kaupan nimessä nykypäivään. Uusi juustokauppa oli lähellä varakkaita asiakkaita ja sen myynti kasvoi. 1800-luvun puolivälissä siitä tuli kuningatar Viktorian hovihankkija.
Kauppa alkoi ajautua vaikeuksiin 1800-luvun loppupuolella. Britanniassa paikalliset artisaanijuustot kärsivät juustojen alkavasta teollisesta tuotannosta. Samalla vauraan väestönosan mielenkiinto juustojen saralla alkoi kohdistua enimmäkseen ulkomaalaisiin eurooppalaisiin juustoihin. 1900-luvulla vaikeuksia aiheutti myös maailmansotien aikainen säännöstely. Tilanne parani jälleen toisen maailmansodan jälkeen. Kauppa alkoi tehdä uusia siteitä paikallisiin artisaanijuustojen valmistajiin, sekä tuoda juustoja ulkomailta. Juustoja myydään nykyisin myös tukkukauppana ravintoloihin, sekä internetin kautta kuluttajille. Paxton &amp; Whitfield on Charles III:n hovihankkija.
Tommi Saarela

Tommi Saarela on suomalainen musiikkiin suuntautunut kulttuuritoimittaja ja tietokirjailija. Hän on kirjoittanut teokset muun muassa Pave Maijasesta, Kassu Halosesta, Esa Niemisestä ja Jope Ruonansuusta.
Luettelo Blatnán kulttuurimonumenteista

Luettelo Blatnán kulttuurimonumenteista sisältää Tšekin tasavallan Blatnán kaupungissa sijaitsevat kulttuurimonumentit.
Blatná.
Lähde:
Kofarnihon

Kofarnihon () on Amudarjan oikeanpuoleinen sivujoki Tadžikistanin lounaisosassa ja Uzbekistanin rajalla. Sen pituus on 387 kilometriä ja valuma-alueen laajuus 11 600 neliökilometriä.
Kofarnihon saa alkunsa Hisorvuorten etelärinteiltä virtaavista Sorbo ja Sardai Mijona -joista, jotka yhtyvät Romitin taajaman luona. Se virtaa koilliseen Romitin rotkon ja leveän Hisorin laakson läpi ja kääntyy Xonaqohjoen suun jälkeen etelään. Alajuoksua reunustavat Bobotogʻin ja Oqtoğin vuoret. Ennen Amudarjan laaksoa joki jakautuu useaksi haaraksi. Sen tärkeimmät sivujoet ovat Simigandž, Varzob ja Xonaqoh.
Joen keskimääräinen virtaus on 102 kuutiometriä sekunnissa. Se tuo paljon maa-ainesta Amudarjaan. Vettä käytetään maatalouden keinokasteluun. Joen varrella sijaitsee Vahdatin kaupunki. Alajuoksulla on kaislikkoa ja rantametsiä.
C-kaari

C-kaari on röntgensäteilyyn perustuva läpivalaisulaite, jota käytetään leikkaussalissa. Se mahdollistaa potilaaseen vähemmän kajoavat toimenpiteet. C-kaaren käyttö lisää leikkausosastolla työskentelevän henkilöstön (esimerkiksi kirurgit, leikkaussalihoitajat, anestesiahoitajat ja opiskelijat) säteilyaltistusta. C-kaarta käytetään esimerkiksi thoraxkirurgiassa, tunneloitujen katetrien laitossa, ortopedisissä sekä ERCP-toimenpiteissä. Laitteistoa käyttävät leikkaussaleissa leikkaussalisairaanhoitajat ja lääkintävahtimestarit. Heille järjestetään alan täydennyskoulutusta. Koulutuksessa käsitellään C-kaaren kuvantamismenetelmät sekä näiden laitteiden säteilyturvallinen käyttö. Koulutukseen kuuluu käytännön harjoittelua sekä koe. Koulutuksen jälkeen kurssin hyväksytysti suorittanut voi toimia lääkärin ohjauksessa C-kaaren käyttäjänä.
C-kaaria valmistavat esimerkiksi alankomaalainen Philips, saksalainen Siemens ja yhdysvaltalainen GE Healtcare.
Melvin Fernström

Melvin Fernström (s. 28. helmikuuta 2006 Bålsta, Ruotsi) on ruotsalainen jääkiekkoilija, pelipaikaltaan oikea laitahyökkääjä. Fernström edustaa SHL-joukkue Örebro HK:ta. Hänellä on sopimus joukkueen kanssa kauden 2025–2026 loppuun saakka.
Fernströmin kasvattajaseura on Bålsta HC. NHL-joukkue Vancouver Canucks varasi hänet kolmannella kierroksella 93. varausvuorolla . Helmikuussa 2025 Canucks kauppasi Fernströmin pelaajaoikeudet, Danton Heinenin, Vincent Desharnaisin ja ehdollisen ensimmäisen kierroksen vuoron Pittsburgh Penguinsiin vaihdossa Marcus Petterssoniin ja Drew O'Connoriin.
Fernström on pelannut 41 SHL:n runkosarjan ottelua. Näissä otteluissa hän on tehnyt kolme maalia ja viisi syöttöä eli yhteensä kahdeksan tehopistettä. Fernström on pelannut kolme SHL:n ylempien pudotuspelien ottelua ilman tehopisteitä. Uran tilastot päivitetty 1. helmikuuta 2025.
142 (luku)

142 (sataneljäkymmentäkaksi) on luonnollinen luku, jota edeltää luku 141 ja seuraa luku 143.
Skattungbyn

Skattungbyn on taajama Orsan kunnassa Taalainmaan läänissä samannimisessä historiallisessa maakunnassa Ruotsissa. Taajamassa oli 332 asukasta vuoden 2023 lopussa.
Skattungbynissä on kuvattu muun muassa Ingmar Bergmanin "Neidonlähde" ja pornoelokuva "Fäbodjäntan".
Fäbodjäntan

Fäbodjäntan on ruotsalainen vuonna 1978 julkaistu pornoelokuva. Sen ohjasi yhdysvaltalainen Joseph W. Sarno ja pääosaa näytteli Leena Hiltunen. Skattungbynissä kuvatulle elokuvalle asetettiin ikärajaksi 15 vuotta.
Juoni.
Karjamajan hoitaja Monika (Leena Hiltunen) löytää vanhan torven, jonka sointi legendan mukaan saa naiset seksuaalisen kiihkon valtaan. Hän päättää puhaltaa siihen ja saa huomata tarinan pitävän paikkansa.
Svanesund

Svanesund on taajama Orustin kunnassa Länsi-Götanmaan läänissä Bohuslänin historiallisessa maakunnassa Ruotsissa. Taajamassa oli 2 014 asukasta vuoden 2023 lopussa.
Ellös

Ellös on taajama Orustin kunnassa Länsi-Götanmaan läänissä Bohuslänin historiallisessa maakunnassa Ruotsissa. Taajamassa oli 1 204 asukasta vuoden 2023 lopussa.
Ellösissä sijaitsee Hallberg-Rassyn purjeveneveistämö.
Varekil

Varekil on taajama Orustin kunnassa Länsi-Götanmaan läänissä Bohuslänin historiallisessa maakunnassa Ruotsissa. Taajamassa oli 933 asukasta vuoden 2023 lopussa.
Svanvik

Svanvik on asuinalue Orustin kunnassa Länsi-Götanmaan läänissä Bohuslänin historiallisessa maakunnassa Ruotsissa. Se muodosti oman taajamansa vuoteen 2015, jolloin se kasvoi yhteen Varekilin kanssa.
Höggeröd

Höggeröd on taajama Orustin kunnassa Länsi-Götanmaan läänissä Bohuslänin historiallisessa maakunnassa Ruotsissa. Taajamassa oli 456 asukasta vuoden 2023 lopussa.
Fredrik Böök

Martin Fredrik Christoffersson Böök (12. toukokuuta 1883 Kristianstad – 2. joulukuuta 1961 Lund) oli ruotsalainen kirjailija, kriitikko ja kirjallisuushistorioitsija. Hän väitteli tohtoriksi Lundin yliopistosta vuonna 1907 aiheenaan ruotsalainen kertomakirjallisuus ennen 1800-lukua, minkä jälkeen hänet palkattiin kirjallisuuskriitikoksi "Svenska Dagbladetiin". Böök kuului niin sanottuin yhdeksänkymmentälukulaisiin (), joka oli romantiikkaa ja maaseutua korostava kirjallinen suuntaus. Vuonna 1920 hänestä tuli professori Lundin yliopistossa ja 1922 Ruotsin akatemian jäsen.
Böök julkaisi kirjailijoiden elämäkertoja, esseitä ja matkakuvauksia. Hänen maineensa koki kolauksen 1930-luvulla, kun hän esitti Saksassa valtaan nousseita kansallissosialisteja ymmärtäviä näkemyksiä, joskin hän vastusti näiden antisemitismiä. Häntä alettiin arvostaa uudelleen sotien jälkeen korkeatasoisten Oscar Levertiniä, Verner von Heidenstamia, Esaias Tegnériä ja Victoria Benedictssonia käsittelevien elämäkertojen myötä.
Kassu Halonen – Maailma on kaunis

Kassu Halonen – Maailma on kaunis on Tommi Saarelan kirjoittama, vuonna 2023 julkaistu elämäkerta säveltäjä-tuottaja Kassu Halosesta. Teos käsittelee hänen rooliaan suomalaisessa musiikissa, ja kirjassa on äänessä myös hänen lähipiirinsä.
Lasse Kannas

Lasse Kalevi Kannas (s. 28. maaliskuuta 1951 Pieksämäki) on suomalainen liikuntatieteilijä ja terveyskasvatuksen professori emeritus.
Kannas syntyi väestönsuojelupäällikkö Väinö Armas Kannaksen ja ja Lydia Sofia Erflundin perheeseen. Hän tuli ylioppilaaksi Tikkurilan yhteiskoulusta 1970 ja valmistui Jyväskylän yliopistosta liikuntatieteiden kandidaatiksi 1974 ja lisensiaatiksi 1979. Kannas väitteli siellä liikuntatieteiden tohtoriksi 1983 tutkimuksella "Tupakointia koskeva terveyskasvatus peruskoulussa". 
Kannas oli Jyväskylän yliopistossa 1974–1985 terveyskasvatuksen lehtori ja tutkija, va. apulaisprofessori ja vs. yliassistentti useaan eri otteeseen. Suomen Akatemian tutkimusassistentti hän oli 1976 ja 1982–1983 ja nuorempi tutkija 1984–1985. Jyväskylän yliopiston terveyskasvatuksen apulaisprofessori Kannas oli 1985–1997, liikuntahygienian ja kansanterveyden vs. professori 1990 ja terveyskasvatuksen ma. professori 1996–1997 ja professori 1997–2018.
Kannas oli Suomen ensimmäinen nimitetty terveyskasvatuksen professori. Hänen työnsä kohteena ovat olleet muun muassa lasten ja nuorten terveystottumukset, terveysosaaminen ja kouluviihtyvyys ja hän on tullut tunnetuksi koulun terveystiedon oppiaineen tutkijana ja kehittäjänä. Kannas oli myös Jyväskylän yliopiston liikuntatieteellisen tiedekunnan varadekaani 1988–1989 ja dekaani 1989–1990 sekä 2005–2017, samoin kuin yliopiston vararehtori 1994–1997. Hänellä on ollut useita asiantuntijatehtäviä ja hän on julkaissut sekä tutkimuksia että tietoteoksia ja toimittanut oppikirjoja.
Stefanos Aleksandrialainen

Stefanos Aleksandrialainen () oli 500–600-luvun vaihteessa elänyt bysanttilainen oppinut, alkemisti ja astrologi. 
Stefanos tunnetaan erityisesti Platonia ja Aristotelesta kommentoineena ajattelijana, ja häneen on liitetty myös teoksia tähtitieteestä, astrologiasta, alkemiasta ja lääketieteestä. Hän oli arvostettu oppinut Aleksandriassa ennen kuin hän siirtyi Konstantinopoliin, jossa hän työskenteli keisari Herakleioksen kanssa. Hänen ajattelussaan yhdistyivät stoalaisuus sekä eri tieteenalojen ja taiteen osa-alueet. Vaikka alkemiaan ja astrologiaan suhtauduttiin keisarien keskuudessa vaihtelevasti, hänen vaikutuksensa näihin alueisiin oli merkittävä.
Elisabeth Andreassen

Elisabeth Gunilla Andreassen (s. 28. maaliskuuta 1958), joka tunnetaan myös nimellä Bettan, on norjalais-ruotsalainen laulaja, joka tunnetaan parhaiten Eurovision laulukilpailun 1985 voittaneen Bobbysocks-duon jäsenenä.
Elämä.
Andreassenin ura laulajana alkoi vuonna 1979, kun muusikko ja tv-juontaja Lasse Holm huomasi hänen lahjakkuutensa. Vuonna 1980 hän liittyi Lassen Chips-yhtyeeseen. Chips osallistui Eurovision laulukilpailuun 1982 kappaleella "Dag efter dag" ("Day After Day") ja saavutti 8. sijan.
Andreassen on aktiivinen monissa musiikkigenreissä, mutta hän on enimmäkseen kuuluisa Eurovision laulukilpailusta 1985, jolloin hän ja Hanne Krogh osallistuivat Bobbysocksina kappaleella "La det swinge" ja voittivat.
"Bettanilla" on ennätys eniten Euroviisuihin osallistuneena naisena yhdessä Peter, Sue &amp; Marc-yhtyeen Suen ja Valentina Monettan kanssa. Hän on osallistunut Ruotsin ja Norjan euroviisukarsintoihin 12 kertaa, joista neljä johti hänet osallistumaan Eurovision laulukilpailuun. Hän on osallistunut kolme kertaa duetoissa (Kikki Danielssonin kanssa 1982, Hanne Kroghin kanssa 1985 ja Jan Werner Danielsenin kanssa 1994) ja vuonna 1996 hän edusti Norjaa yksin kappaleen I evighet.
Chilwajärvi

Chulwajärvi eli Shirwajärvi on järvi Afrikassa Malawin ja Mosambikin rajalla. Järvi sijaitsee Malawin puolella olevan Shiren ylängön ja Mosambikin puolelta tulevien Mulanjevuorten välisessä painaumassa. Painaumassa on muutamia kohoumia, joista on muodostunut muun muassa Chisin saari.
Järvi kattaa nykyisin noin 2600 neliökilometrin alueen ja se on enimmillään noin kolme metriä syvä. Järven pinta-alasta noin puolet on erilaista suomaista aluetta. Viimeisten vuosisatojen aikana järven vedenpinta on laskenut ja järven pinta-ala on kutistunut selvästi. David Livingstone löysi järven huhtikuussa 1859; tuolloin järvi täytti koko painauman ja oli yhdeksän metriä syvempi kuin nykyisin.
Järveen virtaa useita jokia, joista merkittävimmät ovat Sombani, Phalombe ja Likangala. Niiden latvaosat ovat pysyviä, mutta loppuosistaan joet kuivuvat ajoittain veden haihtumisen sekä maaperään suotautumisen myötä. Järven vedenpinnan korkeus vaihtelee kausittain noin 0,6–1 metriä ja järven vesi on suolaantumassa.
Järven soisilla rannoilla kasvatetaan riisiä kuivan kauden aikaan. Järvellä myös kalastetaan kalaa myyntiin. 1990-luvun lopulla Tanskan kansainvälinen kehitysohjelma lahjoitti rahaa järven elinympäristöjen ja lajiston suojeluun sekä ympäristöystävällisempien viljelymenetelmien kehittämiseen.
Mauro Schmid

 
Mauro Schmid (s. 4. joulukuuta 1999 Bülach) on sveitsiläinen maantie- ja ratapyöräilijä. Nuorempana hän kilpaili myös cyclocrossissa. Hän aloitti maantiepyöräilyn ammattilaisuransa Swiss Racing Academyssa vuonna 2019, edusti Leopard Pro Cyclingia 2020, Team Qhubeka NextHash -joukkuetta 2021, Quick-Step Alpha Vinyl Team / Soudal-Quick Stepiä 2022–2023 ja on vuodesta 2024 ajanut Team Jayco-AlUlassa.
Schmid voitti Montalcinoon päättyneen 11. etapin Italian ympäriajossa 2021. Hän kuului sekaviestin maailmanmestaruuden voittaneeseen Sveitsin joukkueeseen Wollongongissa 2022 ja Glasgow'ssa 2023. Hän voitti maantieajon Sveitsin-mestaruuden 2024. Seuraavana vuonna hän voitti UCI World Tour -sarjaan kuuluneen Cadel Evans Great Ocean Road Race -kilpailun sekä maantieajon ja aika-ajon Sveitsin-mestaruuden. Hän sai sekaviestin MM- ja EM-pronssia 2025.. 
Ratapyöräilyssä Schmid saavutti nuorten sarjoissa neljä EM-mitalia. Hän voitti joukkuetakaa-ajon maailmancup-kilpailun Uuden-Seelannin Cambridgessa 2019. MM-kilpailujen linja-ajossa hän oli seitsemäs 2019 ja olympialaisten joukkuetakaa-ajossa kahdeksas 2021. Cyclocrossissa hän sijoittui parhaimmillaan alle 19-vuotiaiden MM-kilpailuissa 12:nneksi vuonna 2017.
Saavutuksia.
Lähteet: Pro Cycling Stats, First Cycling, CycleBase, The-sports.org
Maantieajon alle 23-v. Sveitsin-mestaruus
Italian ympäriajo, 11. etapin voitto
MM-kilpailut, sekaviestissä neljäs
Settimana Internazionale Coppi e Bartali, 1. etapin voitto
Italian ympäriajo, 19. etapilla toinen
Belgian ympäriajo, kokonaiskilpailun voitto
Grand Prix Cycliste de Montréal, kuudes
MM-kilpailut, sekaviestissä kultaa
Tour Down Under, kokonaiskilpailussa viides
Settimana Internazionale Coppi e Bartali, kokonais- ja pistekilpailun voitto
MM-kilpailut, sekaviestissä kultaa, maantieajossa kolmastoista
Maantieajon Sveitsin-mestaruus
Okolo Slovenska, kokomaiskilpailun voitto
Espanjan ympäriajo, 13. ja 18. etapilla toinen
Cadel Evans Great Ocean Road Race, voitto
Maantieajon ja aika-ajon Sveitsin-mestaruus
Ranskan ympäriajo, 11. etapilla toinen
MM-kilpailut, sekaviestissä pronssia
EM-kilpailut, sekaviestissä pronssia
Nuorten EM-kilpailut
Pisteajossa ja joukkuetakaa-ajossa pronssia
MM-kilpailut
Linja-ajossa seitsemäs
Alle 23-v. EM-kilpailut
Pariajossa ja joukkuetakaa-ajossa pronssia
Ratapyöräilyn maailmancup
Cambridge, joukkuetakaa-ajossa voitto
Brisbane, joukkuetakaa-ajossa kolmas
Olympialaiset
Joukkuetakaa-ajossa kahdeksas
Jalkapallon alle 20-vuotiaiden maailmanmestaruuskilpailut 2013

Jalkapallon alle 20-vuotiaiden maailmanmestaruuskilpailut 2013 olivat 19. alle 20-vuotiaiden maailmanmestaruuskilpailut (aikaisemmalta nimeltään nuorten maailmanmestaruuskilpailut). Kisat järjestettiin Turkissa 21. kesäkuuta – 13. heinäkuuta. Ottelut pelattiin Istanbulissa, Kayserissa, Bursassa, Trabzonissa, Gaziantepissa, Rizessa ja Antalyassa. Loppuottelun ja pronssiottelun pelipaikkana oli Türk Telekom Arena Istanbulissa. Turnaukseen osallistui 24 joukkuetta, joista Turkki pääsi turnaukseen kisaisäntänä ja muista joukkueista kuusi tuli Euroopasta, neljä Etelä-Amerikasta, neljä Pohjois- ja Keski-Amerikasta, neljä Aasiasta, neljä Afrikasta ja yksi Oseaniasta.
Mestaruuden voitti Ranska, joka voitti loppuottelussa Uruguayn maalittoman ottelun päätteeksi käydyssä rangaistuspotkukilpailussa maalein 4–1. Pronssia sai Ghana, joka voitti pronssiottelussa Irakin maalein 3–0. Puolivälierissä karsiutuivat Chile, Espanja, Etelä-Korea ja Uzbekistan. Maalikuninkuuden voitti Ghanan Ebenezer Assifuah kuudella maalillaan.
Riistanhoito

Riistanhoito tarkoittaa toimintaa, joka tähtää riistaeläinten kantojen säilyttämiseen ja lisäämiseen. Riistanhoidon tarkoitus on parantaa riistakantojen elinolosuhteita ja varmistaa siten esimerkiksi metsästysharrastuksen jatkuminen. Riistanhoitotyötä tekevät etenkin metsästysseurat.
Riistanhoidon käytännöt.
Perinteisesti riistanhoito on suuntautunut riistaa ravintonaan käyttävien pienpetojen hävittämiseen. Vahinkoeläinten hävittäminen on edelleen yksi osa riistanhoitoa. Tämän lisäksi riistanhoitoa tehdään nykyään myös esimerkiksi riistaeläinten talviruokinnoilla ja elinympäristöjen hoidolla. Riistaeläinten elinympäristöjä voidaan esimerkiksi hoitaa siten, että ne tarjoavat eläimille riittävästi suojaa ja ravintoa. Myös valikoiva metsästys on osa riistanhoitoa.
Riistametsänhoito.
Riistanhoidollisen näkökulman soveltamista metsänhoitoon voidaan kutsua riistametsänhoidoksi. Riistametsänhoidossa metsäkanalintujen tai muun riistan elinolosuhteet pyritään huomioimaan metsänkäsittelyssä. Metsään pyritään esimerkiksi jättämään suojaa eläimille ja varmistamaan eläinten riittävä ravinnonsaanti. Myös riistalajeille sopivien pesintä- ja soidinpaikkojen määrä pyritään varmistamaan.
Riistapainotteisen metsäsuunnittelun lähtökohtana toimii tieto riistalajien esiintymisestä metsäalueella ja riistalle tärkeimpien erityisalueiden tunnistaminen. Metsäsuunnittelussa huomioitavia erityisalueita voivat olla esimerkiksi korpijuotit ja riekkosuot. Myös varsinaisia erikoisalueita ympäröivät maastot tulee huomioida metsäsuunnittelussa. Esimerkiksi metsot tarvitsevat puustoiset kulkuyhteydet päiväreviireiltään soidinalueille.
Jalkapallon alle 20-vuotiaiden maailmanmestaruuskilpailut 2015

Jalkapallon alle 20-vuotiaiden maailmanmestaruuskilpailut 2015 olivat 20. alle 20-vuotiaiden maailmanmestaruuskilpailut (aikaisemmalta nimeltään nuorten maailmanmestaruuskilpailut). Kisat järjestettiin Uudessa-Seelannissa 30. toukokuuta – 20. kesäkuuta. Ottelut pelattiin Aucklandin Albanyssa, Wellingtonissa, New Plymouthissa, Dunedinissa, Hamiltonissa, Christchurchissä ja Whangāreissa. Loppuottelun ja pronssiottelun pelipaikkana oli North Harbour Stadium Aucklandin Albanyssa. Turnaukseen osallistui 24 joukkuetta, joista Uusi-Seelanti pääsi turnaukseen kisaisäntänä ja muista joukkueista kuusi tuli Euroopasta, neljä Etelä-Amerikasta, neljä Pohjois- ja Keski-Amerikasta, neljä Aasiasta, neljä Afrikasta ja yksi Oseaniasta.
Mestaruuden voitti Serbia, joka voitti loppuottelussa Brasilian jatkoajalla maalein 2–1. Pronssia sai Mali, joka voitti pronssiottelussa Senegalin maalein 3–1. Puolivälierissä karsiutuivat Saksa, Portugali, Uzbekistan ja Yhdysvallat. Parhaat maalintekijät olivat viisi maalia tehneet Unkarin Bence Mervó ja Ukrainan Viktor Kovalenko.
Jalkapallon alle 20-vuotiaiden maailmanmestaruuskilpailut 2017

Jalkapallon alle 20-vuotiaiden maailmanmestaruuskilpailut 2017 olivat 21. alle 20-vuotiaiden maailmanmestaruuskilpailut (aikaisemmalta nimeltään nuorten maailmanmestaruuskilpailut). Kisat järjestettiin Etelä-Koreassa 20. toukokuuta – 11. kesäkuuta. Ottelut pelattiin Suwonissa, Jeonjussa, Daejeonissa, Seogwipossa, Cheonanissa ja Incheonissa. Loppuottelun ja pronssiottelun pelipaikkana oli Suwon World Cup Stadium Suwonissa. Turnaukseen osallistui 24 joukkuetta, joista Etelä-Korea pääsi turnaukseen kisaisäntänä ja muista joukkueista viisi tuli Euroopasta, neljä Etelä-Amerikasta, neljä Pohjois- ja Keski-Amerikasta, neljä Aasiasta, neljä Afrikasta ja kaksi Oseaniasta.
Mestaruuden voitti Englanti, joka voitti loppuottelussa Venezuelan maalein 1–0. Pronssia sai Italia, joka voitti pronssiottelussa Uruguayn maalittoman ottelun päätteeksi käydyssä rangaistuspotkukilpailussa maalein 4–1. Puolivälierissä karsiutuivat Meksiko, Portugali, Sambia ja Yhdysvallat. Paras maalintekijä oli viisi maalia tehnyt Italian Riccardo Orsolini.
Jalkapallon alle 20-vuotiaiden maailmanmestaruuskilpailut 2023

Jalkapallon alle 20-vuotiaiden maailmanmestaruuskilpailut 2023 olivat 23. alle 20-vuotiaiden maailmanmestaruuskilpailut (aikaisemmalta nimeltään nuorten maailmanmestaruuskilpailut). Kisat järjestettiin Argentiinassa 20. toukokuuta – 11. kesäkuuta. Kisaisännyys myönnettiin alun perin Indonesialle, mutta maaliskuussa 2023 Kansainvälinen jalkapalloliitto vei siltä isännyyden Israelin osallistumisen aiheuttamien erimielisyyksien vuoksi. Ottelut pelattiin La Platassa, Mendozassa, Santiago del Esterossa ja San Juanissa. Loppu- ja pronssiottelun sekä välierien pelipaikkana oli Estadio Único Diego Armando Maradona La Platassa. Turnaukseen osallistui 24 joukkuetta, joista Argentiina pääsi turnaukseen kisaisäntänä ja muista joukkueista viisi tuli Euroopasta, neljä Etelä-Amerikasta, neljä Pohjois- ja Keski-Amerikasta, neljä Aasiasta, neljä Afrikasta ja kaksi Oseaniasta.
Mestaruuden voitti Uruguay, joka voitti loppuottelussa Italian maalein 1–0. Pronssia sai Israel, joka voitti pronssiottelussa Etelä-Korean maalein 3–1. Puolivälierissä karsiutuivat Brasilia, Kolumbia, Nigeria ja Yhdysvallat. Paras maalintekijä oli seitsemän maalia tehnyt Italian Cesare Casadei.
Suojassa saman auringon

Suojassa saman auringon on suomalaislaulaja Markku Aron kymmenes, vuonna 1982 julkaistu studioalbumi. Suurin osa levyn materiaalista on käännöskappaleita, mutta levyn kahdestatoista kappaleesta kuusi on suomalaista alkuperää. Finnlevy julkaisi albumin vinyylilevynä ja C-kasettina.
Kappaleet.
Lähde:
Jalkapallon alle 20-vuotiaiden maailmanmestaruuskilpailut 2009

Jalkapallon alle 20-vuotiaiden maailmanmestaruuskilpailut 2009 olivat 17. alle 20-vuotiaiden maailmanmestaruuskilpailut (aikaisemmalta nimeltään nuorten maailmanmestaruuskilpailut). Kisat järjestettiin Egyptissä 24. syyskuuta – 16. lokakuuta. Ottelut pelattiin Kairossa kahdella eri stadionilla, Aleksandriassa kahdella eri stadionilla, Suezissa, Port Saidissa ja Ismailiassa. Turnaukseen osallistui 24 joukkuetta, joista Egypti pääsi turnaukseen kisaisäntänä ja muista joukkueista kuusi tuli Euroopasta, neljä Etelä-Amerikasta, neljä Pohjois- ja Keski-Amerikasta, neljä Aasiasta, neljä Afrikasta ja yksi Oseaniasta.
Mestaruuden voitti Ghana, joka voitti loppuottelussa Brasilian maalittoman ottelun päätteeksi käydyssä rangaistuspotkukilpailussa maalein 4–3. Pronssia sai Unkari, joka voitti pronssiottelussa Costa Rican tasatilanteen 1–1 jälkeisessä rangaistuspotkukilpailussa maalein 2–0. Puolivälierissä karsiutuivat Arabiemiraatit, Etelä-Korea, Italia ja Saksa. Paras maalintekijä oli kahdeksan maalia tehnyt Ghanan Dominic Adiyiah.
Drew O’Connor

Drew O’Connor (s. 9. kesäkuuta 1998 Chatham, New Jersey, Yhdysvallat) on yhdysvaltalainen jääkiekkoilija, pelipaikaltaan vasen laitahyökkääjä. O’Connor edustaa NHL-joukkue Vancouver Canucksia.
Ennen NHL-uraansa hän pelasi Dartmouth College -yliopiston joukkueessa. Hän teki varaamattomana pelaajana sopimuksen Pittsburgh Penguinsin kanssa maaliskuussa 2020. Helmikuussa 2025 Penguins kauppasi O’Connorin ja Marcus Petterssonin Canucksiin vaihdossa Vincent Desharnaisiin, Danton Heineniin, Melvin Fernströmin pelaajaoikeuksiin ja ehdolliseen ensimmäisen kierroksen varausvuoroon vuoden 2025 varaustilaisuudessa. O’Connor on pelannut 210 NHL:n runkosarjan ottelua. Näissä otteluissa hän on tehnyt 30 maalia ja 36 syöttöä eli yhteensä 66 tehopistettä. O’Connor on pelannut kaksi NHL:n pudotuspelien ottelua ilman tehopisteitä. Uran tilastot päivitetty 2. helmikuuta 2025.
Aasiantörö

 
Aasiantörö ("Abbottina rivularis") on töröihin kuuluva kalalaji. Lajia tavataan makeista vesistä Kaakkois- ja Itä-Aasiasta. 
Koko ja ulkonäkö.
Aasiantörö kasvaa suurimmillaan noin 19 cm pitkäksi. Laji on ruumiinrakenteeltaan pitkänomainen ja lieriömäinen. Kalan kuono on tylppä ja kuonossa on kaksi lyhyttä viiksisäiettä. Pyrstöevä on haarautunut ja vatsa- ja peräevät pitkät- Aasiantörökoiraan selkäevä on korkeampi kuin naaraan. Aasiantörö on selästään vihertävän ruskea ja väri vaalenee vatsaa kohden. Kalan kyljessä on kuudesta kahdeksaan tummaa täplää.
Levinneisyys ja elintavat.
Aasiantöröä tavataan Vietnamista Venäjän kaakkoiskärkeen ulottuvalta alueelta ja Japanista Kyūshūn saarelta. Luontaisin levinneisyyslueensa ulkopuolella se on levinnyt Honshun saarelle, Kazakstaniin, Turkmenistanin ja Uzbekistaniin. Lajin elinympäristöä ovat hitaasti virtaava joet ja järvet. Se liikkuu mutapohjaisissa matalissa veissä ja syö hyönteisten toukkien, matojen ja äyriäisten lisäksi kasvimateriaalia. Lisääntymiskausi on kesäkuulta heinäkuulle ja kutu tapahtuu matalaan veteen tehtyyn kutupesään.
Aasiantöröjä pidetään toisinaan akvaarioissa ja niitä hyödynnetään syötteinä vapaa-ajankalastuksessa.